La crisi econòmica va comportar una reducció dels ingressos de les famílies, que poc a poc s'està revertint.
També estan millorant, tot i que discretament, els nivells de desigualtat.
La pobresa relativa, en canvi, no està experimentant el mateix grau de millora.
Segons les dades de l'Enquesta de Condicions de Vida del 2018 (referida als ingressos de l'any 2017), els ingressos mitjans nets per persona durant el 2018 van créixer un 4,9 % (l'any anterior ho havien fet un 0,4 %).
I els ingressos mitjans nets anuals de les llars un 4,3 %.
És el quart any consecutiu que augmenten els ingressos, tot i que en aquesta edició de l'ECV la millora ha estat més accentuada que en anys anteriors.
Els indicadors de desigualtat també han experimentat una lleugera millora respecte de 2017 tant a Catalunya com a Espanya, mentre que a la UE-28 i a la zona euro aquests indicadors han empitjorat lleugerament.
La pobresa és la manifestació més crua de les conseqüències de la crisi.
Per valorar el grau de pobresa s'utilitzen principalment dos indicadors:. la taxa de risc de pobresa (percentatge de població que està per sota del llindar del 60 % dels ingressos medians de la població de cada any) i. la taxa de risc de pobresa o exclusió social o taxa AROPE (acrònim del seu nom en anglès, At Risk of Poverty and/or Exclusion).
Aquesta segona taxa ofereix una visió de la pobresa més multidimensional i és la que la Unió Europea ha adoptat dins dels indicadors de seguiment de l'estratègia Europa 2020.
La taxa AROPE està formada per tres components:
La taxa AROPE és la proporció de la població total que es troba almenys en una d'aquestes situacions: situació de risc de pobresa, situació de privació material severa, o bé que viu en llars amb baixa intensitat de treball.
Hi ha dos criteris principals a l'hora de calcular la pobresa relativa a Catalunya, si bé la font de dades és la mateixa (l'Enquesta de condicions de vida).
La diferència de criteri entre les dades de l'Idescat i l'INE és el llindar d'ingressos a partir del qual es considera la població en risc de pobresa monetària, mentre que la valoració dels altres dos components de la taxa AROPE és la mateixa.
En el cas de la taxa de risc de pobresa, les dades de l'Idescat prenen de referència el 60 % dels ingressos medians a Catalunya, i l'INE (i l'Eurostat) el 60 % dels ingressos medians a Espanya.
Com els ingressos medians a Catalunya són superiors (i també ho és el nivell de preus), hi ha més població per sota d'aquest llindar, de manera que el nivell de pobresa que obté l'Idescat per Catalunya és superior al que presenta l'INE.
La renda considerada en el càlcul de les taxes de pobresa inclou tots els ingressos nets d'impostos i també inclou les prestacions socials.
L'Eurostat també publica la dada de pobresa relativa, però és la mateixa que la que calcula l'INE.
Ingressos de referència: mediana d'ingressos de la població catalana
Llindar de pobresa per a una llar formada per un adult: 10.981,4 euros anuals
Taxa de risc de pobresa: 21,3 %
Ingressos de referència: mediana d'ingressos de la població espanyola
Llindar de pobresa per a una llar formada per un adult: 8.870,9 euros anuals
Taxa de risc de pobresa: 13,6 %
La taxa de risc de pobresa de Catalunya (21,3 % amb dades de l'Idescat) és 4,2 punts superior a l'europea.
L'any anterior la diferència era de 3,1 punts.
Si es té en compte el sistema de càlcul de l'INE, la taxa de risc de pobresa de Catalunya (13,6 %) és 3,5 punts inferior a la taxa mitjana europea.
Després d'anys de descensos, la taxa de privació material severa ha experimentat un creixement d'1,5 punts percentuals, i assoleix un dels valors més elevats de la sèrie (6,5 %), tot i que encara es troba una dècima per sota de la UE-28.
L'augment d'aquesta taxa podria estar relacionada, principalment, amb problemes per fer front a les despeses de l'habitatge habitual.
La taxa de persones que viuen en llars amb baixa intensitat de treball ha experimentat un fort descens a Catalunya els darrers anys, ha passat del 12 % el 2014 al 5,8 % el 2018, i s'ha situat per sota de la taxa de la UE (8,8 %).
La taxa AROPE a Catalunya és, segons l'Idescat, del 24,7 %, 2,8 punts percentuals superior a la de la UE-28.
Segons l'INE, la taxa AROPE a Catalunya és del 18,9 %, 3 punts inferior a la de la UE.